છેલ્લા અઢી મહિનાથી દેશમાં ગાજી રહેલા લોકસભા ઇલેક્શનનું રિઝલ્ટ આજે આવશે. લોકસભાના આ ઇલેકશનમાં નરેન્દ્ર મોદી દેશના વડા પ્રધાન બને એ માટે ગુજરાતમાં સાત હજારથી વધુ લોકોએ માનતા રાખી છે. આ સાત હજાર એવા લોકો છે કે જેમને પાર્ટી કે નરેન્દ્ર મોદી સાથે સીધો કે આડકતરો કોઈ સંબંધ નથી, પણ મોદી પ્રત્યેની લાગણીના કારણે તેમણે આવી માનતા રાખી છે. માનતા માનનારાઓનો આંકડો મોટો હોઈ શકે છે, કારણ કે આ સાત હજારથી વધુ લોકોએ તો લાગણીવશ થઈને નરેન્દ્ર મોદીના ઘરે કે તેમની ઑફિસે પત્ર લખીને જાણ કરી છે એટલે આ આંકડો સામે આવ્યો છે. ગુજરાત BJPના પ્રવક્તા વિજય રૂપાણીએ કહ્યું હતું, ‘ગુજરાતના દર પાંચમાંથી એક કાર્યકરે નરેન્દ્ર મોદી મુખ્ય પ્રધાનમાંથી વડા પ્રધાન બને એ માટે માનતા રાખી છે. ઓછામાં ઓછા પાંચ હજાર એવા કાર્યકર્તાઓએ તો પાર્ટીને આ બાબતમાં જાણ પણ કરી છે.’